Το **Φράγμα του Ενγκούρι** είναι ένα υδροηλεκτρικό φράγμα στον ποταμό Ενγκούρι, στη Γεωργία. Σήμερα είναι το δεύτερο υψηλότερο τοξωτό φράγμα από σκυρόδεμα (τσιμέντο) σε ολόκληρο τον κόσμο (μετά το Φράγμα Χσιαογουάν της Κίνας), με ύψος 271,5 μέτρα.. Βρίσκεται σε μικρή απόσταση βορείως από την κωμόπολη Τζβάρι (= «Σταυρός»), σε γεωγραφικές συντεταγμένες πλάτος 42°45΄33΄΄ Βόρειο και μήκος 42°01΄55΄΄ Ανατολικό. Ο υδροηλεκτρικός του σταθμός είναι υπόγειος και βρίσκεται μερικώς στη δεξιά όχθη του ποταμού, στην Αμπχαζία.

Ιστορικό
--------

Ο Γενικός Γραμματέας του Κομμουνιστικού Κόμματος της Σοβιετικής Ένωσης Νικίτα Χρουστσόφ είχε προτείνει αρχικώς ένα μεγάλο υδροηλεκτρικό φράγμα στον ποταμό Μπζιμπ, καθώς το αγαπημένο του θέρετρο βρισκόταν κοντά στις εκβολές του ποταμού, στην Πιτσούντα, και ήθελε να ενισχύσει την τοπική οικονομία. Ωστόσο, οι σύμβουλοί του τον πληροφόρησαν ότι ένα φράγμα στον Μπζιμπ θα προκαλούσε καταστροφική διάβρωση της παραλίας στην Πιτσούντα, και έτσι τελικώς το φράγμα σχεδιάστηκε επί του ποταμού Ενγκούρι, όπου η επίδραση στην ακτογραμμή εκτιμήθηκε ότι θα ήταν πολύ μικρότερη.

Η ανέγερση του Φράγματος του Ενγκούρι άρχισε το 1961. Το φράγμα έγινε λειτουργικό το 1978, αλλά ολοκληρώθηκε μόλις το 1987. Το 1994 το φράγμα επιθεωρήθηκε από μηχανικούς της Hydro-Québec, που το βρήκαν *«σε σπάνια κατάσταση ξεχαρβαλώματος»*. Το 1999 η Ευρωπαϊκή Επιτροπή δώρισε 9,4 εκατομμύρια € στη Γεωργία για επείγουσες επισκευές στον υδροηλεκτρικό σταθμό. Επιπροσθέτως, χορηγήθηκαν συνολικώς 116 εκατομμύρια € σε δάνεια από την Ευρωπαϊκή Τράπεζα για την Ανάπτυξη, την Ευρωπαϊκή Ένωση, την ιαπωνική κυβέρνηση, τη γερμανική τράπεζα KfW και τη γεωργιανή κυβέρνηση. Το 2011 η Ευρωπαϊκή Τράπεζα Επενδύσεων δάνεισε επιπλέον 20 εκατομμύρια € για την ολοκλήρωση της επαναλειτουργίας του υδροηλεκτρικού εργοστασίου και την εξασφάλιση της αβλαβούς εκκενώσεως των υδάτων προς τη Μαύρη Θάλασσα από το Βαρντνίλι.

Τεχνικά χαρακτηριστικά
----------------------

Το Φράγμα του Ενγκούρι δημιουργεί μια στενόμακρη τεχνητή λίμνη με μήκος επτά χιλιομέτρων. Με ύψος 271,5 μέτρα και πλάτος 750, είναι το μεγαλύτερο ανθρώπινο κατασκεύασμα σε ολόκληρο τον Καύκασο. Ο υδροηλεκτρικός σταθμός του είναι στην πραγματικότητα ένας «καταρράκτης» από επιμέρους υποσταθμούς σε 5 διαφορετικές τοποθεσίες. Αν και ολόκληρο το φράγμα βρίσκεται σε έδαφος ελεγχόμενο από τη Δημοκρατία της Γεωργίας, στην ιστορική επαρχία Σβάνετι (Σουανία), μερικοί από τους παραπάνω υποσταθμούς βρίσκονται στην αποσχισθείσα περιοχή της Αμπχαζίας. Συνολικά ο υδροηλεκτρικός σταθμός του Φράγματος του Ενγκούρι έχει 20 στροβιλογεννήτριες με ονομαστική ισχύ 66 MW η καθεμιά, αθροίζοντας έτσι μια συνολική ισχύ 1320 MW. Η μέση ετήσια παραγωγή ηλεκτρικής ενέργειας είναι 3,8 TWh (3,8 δισεκατομμύρια κιλοβατώρες), που το 2007 αντιστοιχούσε στο 46% της συνολικής ηλεκτροπαραγωγής της χώρας. Ο σταθμός ανήκει στην κρατική εταιρεία «Engurhesi Ltd.» της Γεωργίας.

Το ίδιο το φράγμα εγγράφηκε το 2015 στον κατάλογο της πολιτιστικής κληρονομιάς της Γεωργίας.

Παραπομπές
----------

1. 1 2  
«Enguri Hydro power Plant Rehabilitation project. Project summary document». European Bank for Reconstruction and Development. 8 Σεπτεμβρίου 2006. Αρχειοθετήθηκε από το πρωτότυπο στις 27 Μαΐου 2008. Ανακτήθηκε στις 8 Νοεμβρίου 2008.
2. ↑  
«Inguri Dam». Britannica. Ανακτήθηκε στις 1 Ιανουαρίου 2007.
3. ↑  
«China's Xiaowan hydroelectric power station succeeds». Xinhua. 28 Οκτωβρίου 2008. Αρχειοθετήθηκε από το πρωτότυπο στις 19 Ιουνίου 2008. Ανακτήθηκε στις 8 Νοεμβρίου 2008.
4. ↑  Blatter, Joachim· Ingram, Helen M. (2001). *Reflections on water: new approaches to transboundary conflicts and cooperation*. MIT Press. σελίδες 221–2. ISBN 0-262-02487-X.
5. ↑  Manana Kochladze; Rezo Getiashvili (2007) (PDF). *The Khudoni dam: a necessary solution to the Georgian energy crisis?*. CEE Bankwatch Network. Αρχειοθετήθηκε από το πρωτότυπο στις 2012-07-08.. Ανακτήθηκε στις 2008-11-08.
6. 1 2  
 (DOC) *Brief overview of EC Rehabilitation projects of the Enguri Hydro-Power Plant – Georgia*. European Commission Delegation to Georgia and Armenia. 2006-10-20. Αρχειοθετήθηκε από το πρωτότυπο στις 2007-07-12.. Ανακτήθηκε στις 2008-11-08.
7. ↑  Hydropower in Georgia receives boost from EIB (ENPI Info Centre) Αρχειοθετήθηκε 2011-10-09 στο Wayback Machine.
8. ↑  Georgia 2008 Daily Chronology, globalsecurity.org
9. ↑  Enguri Hydro Power Plant Αρχειοθετήθηκε 2012-02-29 στο Wayback Machine.
10. ↑  «Archived copy». Αρχειοθετήθηκε από το πρωτότυπο στις 21 Ιουλίου 2011. Ανακτήθηκε στις 22 Σεπτεμβρίου 2008.  Υπουργείο Ενέργειας της Γεωργίας
11. ↑  «Enguri HPP’s arched dam granted cultural heritage status». *Agenda.ge*. 20 Αυγούστου 2016. Αρχειοθετήθηκε από το πρωτότυπο στις 2016-03-04.. Ανακτήθηκε στις 1 Ιανουαρίου 2016.